Soos hamsters op wieletjies deur Karin Muller | Bydraes | Woes - Kreatiewe platform vir Afrikaans
Titel: Soos hamsters op wieletjies
Aantal woorde: 293
Datum gepubliseer: 18 Jan 2016
Die nuwe jaar is al weer in volle swang. Die meeste huise se Kersversierings is afgehaal en weggepak en van die Nuwejaarsvoornemens wat gemaak is, is waarskynlik alreeds 'n paar nie nagekom nie.
Winkels se Kersfeesaanbiedinge het plekgemaak vir skoolaktiwiteite. Ma's drom saam om dieselfde items as die vorige jare te koop – tasse, skryfbehoeftes, oortrekpapier, dagboeke …
Van die kleingoed is vir die eerste keer skool toe. Van die leerlinge het van skole verwissel. Sommige matrikulante se senuwees, oftewel – hulle ouers se senuwees, begin pla.
Alhoewel die aanbreek van 'n nuwe jaar die begin van nuwe dinge vir baie mense versinnebeeld, is almal nie ewe opgewonde daaroor nie. Vir sommige mense loop 'n kalenderjaar in 'n reguit lyn – met 'n groot gaping tussen oujaar en nuwejaar. Vir ander mense loop 'n kalenderjaar in 'n sirkel – waar daar nie regtig tussen oujaar en nuwejaar onderskei word nie.
Diegene wat verlof gehad het is nie altyd ewe entoesiasties om terug te gaan werk toe nie. Skoliere is nie altyd ewe gretig om terug te gaan skool toe nie.
Nog voordat ons mooi weet wat ons getref het en hoeveel daar nog is om te doen, gaan die eerste kwartaal in 'n oogwink verby wees. Alles het sy lê gekry. Alles en almal is terug in roetine. Amper asof daar nooit 'n lang Somervakansie of 'n oujaar of 'n nuwejaar was nie.
En met die aanbreek van die eerste skoolvakansie in die nuwe jaar begin tekens van seisoensverandering verskyn. Vinniger as wat ons besef gaan dit die middel van die jaar wees. Daarna is dit afdraende oujaar se kant toe.
Dan begin ons weer voor. Soos hamsters op hulle wieletjies.
Laat ons probeer om elke jaar te gebruik vir wat dit werklik is – 365 geleenthede tot ons beskikking.
Mooi so, mooi so
Dis 'n goeie voorneme: Om 365 (in hierdie geval 366) dae voluit te geniet, te verwend, te gebruik...
By ons is die nuwe skooljaar in Julie/Augustus, afhanklik van Bundesland (provinsie), en dus is die nuwe winkelvensteruitstellingsmodeverskyning alreeds Paasfees.
Dit word beweer dat die aluminiumfoelie van die krismisvadertjies afgetrek word en die foelie met paashaasprent op die ou sjokolade gekleef. In die voedselbedryf word dit heftig bestry.